Com s'expressa a la perfecció en el subtítol, aquest llibre és una crònica dels fets que s'han esdevingut durant 30 anys a Catalunya en el camp de les universitats i la recerca científica i que han transformat el país: des del 1985, quan es traspassen les competències en matèria d'universitats i de recerca, fins a l'any 2015.
És una obra que té la vocació de recapitular i permet valorar tot el que s'ha fet.
El llibre ha estat escrit i dirigit per Josep Maria Vilalta i ha comptat amb la col·laboració de cinc autors més, professionals i experts, i amb les reflexions dels qui van ser consellers d'Universitats i Recerca en el període 2000-2017.
Construint la Catalunya del coneixement.
No solament és una enumeració de fets i actuacions reeixits, sinó també una crònica qualitativa escrita per alguns dels seus protagonistes directes.
Es repassen les fites aconseguides durant aquests anys i que han estat determinants en la construcció del sistema universitari i de recerca català i els programes de referència i de cooperació institucional més eficients, com la Institució Catalana de Recerca i Estudis Avançats (ICREA), l'Agència per a la Qualitat del Sistema Universitari de Catalunya (AQU Catalunya), les proves d'accés a la universitat (PAU), l'Associació Catalana d'Universitats Públiques (ACUP), l'Agència de Gestió d'Ajuts Universitaris i de Recerca (AGAUR) o el Consorci de Serveis Universitaris de Catalunya (CSUC).
El llibre s'organitza en quatre grans capítols.
El primer analitza els principals àmbits d'actuació: la formació i la docència universitària, la recerca científica, la innovació i la transferència, la internacionalització del sistema i l'organització, els recursos i la gestió del sistema.
El segon capítol conté cinc anàlisis monogràfiques, cadascuna escrita per un professional i expert en el tema: «El sistema universitari català: un model compacte i competitiu» (Francesc Xavier Grau i Vidal), «Coordinació d'organismes i polítiques per a un sistema universitari de qualitat» (Claudi Alsina i Català), «Més de vint anys d'avaluació de la qualitat universitària a Catalunya» (Gemma Rauret Dalmau), «El sistema de centres de recerca CERCA» (Josep M. Martorell i Rodon) i «ICREA: els primers passos» (Salvador Barberà Sanchez).
El tercer capítol conté les reflexions sobre aquests 30 anys de polítiques d'universitats i recerca dels qui van ser els consellers competents en aquestes tres dècades i també les seves propostes per al futur: Andreu Mas-Colell, Carles Solà, Joan Manuel del Pozo, Josep Huguet i Jordi Baiget.
Finalment, en el darrer capítol s'analitza el període 1985-2015 globalment: les grans tendències seguides i les claus dels èxits obtinguts, però també els dèficits i les mancances que presenta actualment el sistema ―alguns conjunturals i d'altres estructurals― i quins són els reptes que té plantejats.
Com diu el president Quim Torra en el pròleg del llibre, el posicionament del sistema universitari, dels centres de recerca de diferent naturalesa i també d'altres estructures similars en els darrers anys a Catalunya «ens ha de permetre ser un dels països protagonistes de la revolució del coneixement» i ha d'estar en el rerefons de l'actual Pacte Nacional per a la Societat del Coneixement (PN ).
Construint la Catalunya del coneixement (1985-2015).
Tres dècades que han transformat el país des de les universitats i la recerca científica